แนวโน้มดัชนีเช้าแกว่งขึ้นตามตลาดภูมิภาค
นักวิเคราะห์ฯคาดตลาดหุ้นไทยเช้านี้แกว่งตัวขึ้น คาดว่าจะเป็นไปในทิศทางเดียวกับตลาดภูมิภาคส่วนใหญ่บวกตามดาวโจนส์ขานรับเฟดมีแผนใช้มาตรการกระตุ้นเศรษฐกิจ พร้อมให้แนวรับ 970 แนวต้าน 980-985 จุด
13 ต.ค. 2553

นักวิเคราะห์ฯคาดตลาดหุ้นไทยเช้านี้แกว่งตัวขึ้น คาดว่าจะเป็นไปในทิศทางเดียวกับตลาดภูมิภาคส่วนใหญ่บวกตามดาวโจนส์ขานรับเฟดมีแผนใช้มาตรการกระตุ้นเศรษฐกิจ พร้อมให้แนวรับ 970 แนวต้าน 980-985 จุด
นายเตชธร ลาภอุดมสุข ผู้อำนวยการฝ่ายวิเคราะห์และบริหารผลิตภัณฑ์ตราสารอนุพันธ์ บล.เอเชียพลัส กล่าวว่า ตลาดหุ้นไทยเช้านี้มีทิศทางแกว่งตัวขึ้น โดยมองว่านักลงทุนต่างชาติยังมีโอกาสที่จะซื้อสุทธิอยู่แต่อาจจะชะลอลงบ้าง ประกอบกับราคาน้ำมันในตลาดโลกยังสามารถยืนอยู่เหนือระดับ 80 ดอลลาร์/บาร์เรล จึงยังคงเป็นแรงหนุนให้หุ้นกลุ่มพลังงานและธนาคารพาณิชย์
ส่วนปัจจัยในต่างประเทศเวลานี้ยังไม่มีปัจจัยใหม่ ๆ ที่ส่งผลกระทบต่อตลาดหุ้นไทย ด้านตลาดหุ้นอื่นในภูมิภาคเอเชียเช้านี้แกว่งตัวในแดนบวกเป็นส่วนใหญ่ในทิศทางเดียวกับดาวโจนส์ ตอบรับธนาคารกลางสหรัฐ(เฟด)ยืนยันพร้อมที่จะออกมาตรการกระตุ้นเศรษฐกิจ
"ระยะสั้นตลาดฯน่าจะแกว่ง sideway up ส่วนในระยะกลางก็มีแนวโน้มแกว่งออกด้านข้างมากขึ้น เนื่องจากเริ่มกังวลว่า fund Flow จะชะลอลง"นายเตชธรกล่าว
ทั้งนี้ได้ให้แนวรับ 970 จุด แนวต้าน 980-985 จุด